Гукъыдэж ин
Налшык дэт къалэ сымаджэщ №1-м Сабийхэм я дунейпсо махуэр щагъэлъэпIащ. Хабзэ хъуауэ, сымаджэщым щIэлъ сабийхэм папщIэ абы и пщIантIэм иIэ губгъуэ цIыкIум илъэс къэс махуэшхуэ щызэхашэ. Сымаджэщым щIэлъ сабийхэмрэ абы и лэжьакIуэхэм я бынхэмрэ нэмыщI, кърагъэблэгъат Нартан дэт интернатым и гъэсэнхэр.
Махуэшхуэр щекIуэкI щIыпIэр шар зэмыфэгъухэмрэ нып цIыкIу щхъуэкIэплъыкIэхэмкIэ гъэщIэрэщIат. ЦIыкIухэм хуагъэуващ IэфIыкIэ куэду зытелъ стIол, сабий творческэ гупхэм зыкъагъэлъэгъуащ, саугъэтхэмкIи ягъэгуфIащ.
Нэгузыужь зэIущIэм хэтащ КъБР-м Узыншагъэр хъумэнымрэ курортхэмкIэ и министр Шэт Ирмэ. Ар сабийхэм ехъуэхъуащ, дяпэкIэ сымаджэщым кIуэн хуей хъумэ, я узыншагъэр кърагъэпщытэн щхьэусыгъуэкIэ фIэкIа трамыгъэзэну. Апхуэдэу министрым фIыщIэ яхуищIащ сымаджэщым и лэжьакIуэ гупым, хабзэ дахэ яхуэхъуауэ махуэшхуэр къызэрызэрагъэпэщым папщIэ.
Сабийхэм я махуэшхуэм хэтащ Эверест бгым дэкIа альпинист цIэрыIуэ Ольмезов Расул.
Къалэ сымаджэщ №1-м и дохутыр нэхъыщхьэ Щоджэн Николай махуэшхуэр къадэзыIыгъа псоми псалъэ гуапэкIэ захуигъэзащ, сабийхэмрэ адэ-анэхэмрэ узыншагъэ быдэрэ насыпрэ яIэну ехъуэхъуащ.
Щомахуэ Лилэ.
